b'\n_START_ARTICLE_\nM\xc3\xa4rtha av Norge\n_START_SECTION_\nBakgrunn\n_START_PARAGRAPH_\nM\xc3\xa4rtha var datter av den svenske prins Carl og den danske prinsesse Ingeborg. Hun hadde tittel som b\xc3\xa5de svensk og norsk prinsesse fram til unionsoppl\xc3\xb8sningen mellom Norge og Sverige i 1905.\n_START_SECTION_\nForlovelse, og ekteskap, med kronprins Olav\n_START_PARAGRAPH_\nM\xc3\xa4rtha m\xc3\xb8tte sin fetter, norske kronprins Olav, en rekke ganger opp gjennom oppveksten, men det var f\xc3\xb8rst mot slutten av 1920-tallet de for alvor fikk \xc3\xb8ynene opp for hverandre. Under OL i Amsterdam i 1928 forlovet de seg i all hemmelighet. 14. januar 1929 ble forlovelsen offentliggjort b\xc3\xa5de i Sverige og Norge._NEWLINE_Bryllupet stod i Vor Frelsers Kirke (Oslo domkirke) den 21. mars 1929. Det var p\xc3\xa5 forh\xc3\xa5nd visse som kritiserte at bryllupet ikke ble holdt i brudens hjemland, slik skikken var, men Dronning Maud forsvarte dem med at ogs\xc3\xa5 da hennes foreldre giftet seg, ble bryllupet holdt i brudgommens hjemland, ettersom han var tronarving. Dessuten hadde det ikke v\xc3\xa6rt holdt kongelig bryllup i Norge p\xc3\xa5 340 \xc3\xa5r._NEWLINE_Olav og M\xc3\xa4rtha knyttet en rekke kontakter med utlandet, s\xc3\xa6rlig under annen verdenskrig, da kronprinsesse M\xc3\xa4rtha og barna holdt til i Washington i USA, mens kronprins Olav var i London. I denne tiden etablerte kronprinsesse M\xc3\xa4rtha et godt forhold til det amerikanske presidentparet, Franklin D. Roosevelt og kona Eleanor, samtidig som hun bidro til et bedre forhold mellom utvandrede nordmenn og Norge._NEWLINE_President Roosevelt medvirket til at eiendommen Pooks Hill ble stilt til disposisjon for kronprinsessen og barna ved at den norske eksilregjering i London kj\xc3\xb8pte den store eiendommen i Maryland like utenfor Washington D.C. Umiddelbart etter krigen ble b\xc3\xa5de huset og landomr\xc3\xa5dene solgt til private eiendomsutviklere._NEWLINE_Da hele kongefamilien kom hjem til Norge 7. juni 1945, stod oppgavene i k\xc3\xb8, og kronprinsesse M\xc3\xa4rtha tok alt like alvorlig og med like godt hum\xc3\xb8r. P\xc3\xa5 samme tid ble hun rammet av en rekke sykdommer, og med \xc3\xa5rene ble hun sv\xc3\xa6rt svekket. Hun fikk kreft og, i en alder av 53 \xc3\xa5r, sovnet hun stille inn p\xc3\xa5 Rikshospitalet med sine n\xc3\xa6rmeste rundt seg 5. april 1954. Hun ble gravlagt i det kongelige gravkapell p\xc3\xa5 Akershus slott._NEWLINE_Kong Olav lot siden datteren prinsesse Astrid fylle rollen som landets f\xc3\xb8rstedame ved flere anledninger, blant annet under signingsferden i 1957._NEWLINE_Hvert \xc3\xa5r deles det ut midler til sosiale og humanit\xc3\xa6re form\xc3\xa5l fra Kronprinsesse M\xc3\xa4rthas minnefond, som opprinnelig ble opprettet som Hennes Kongelige H\xc3\xb8yhet kronprinsesse M\xc3\xa4rthas fond den 1. april 1929._NEWLINE_|}\n_START_SECTION_\nDekorasjoner\n_START_PARAGRAPH_\nKronprinsesse M\xc3\xa4rtha ble 3. august 1942 tildelt storkors med kjede av St. Olavs Orden for \xc2\xabinnsats for Norges sak under krigen\xc2\xbb._NEWLINE_Hun var ogs\xc3\xa5 innehaver av St. Olavsmedaljen og Kong Haakon VIIs jubileumsmedalje 1905\xe2\x80\x931930._NEWLINE_Av utenlandske dekorasjoner var hun innehaver av Kong Georg VIs kroningsmedalje, Kong Christian Xs frihetsmedalje, Minnemedaljen for Kong Frederik VIIIs 100-\xc3\xa5rsdag og Kong Gustaf Vs 70-\xc3\xa5rsmedalje.'